En 51-årig mand fra Vendsyssel kan se frem til syv år bag tremmer for flere voldtægter og andre seksuelle overgreb mod sin dengang 10-årige steddatter. Manden ankede dommen på stedet.

Manden stod i retten i Hjørring tiltalt for i en periode fra 2007 til 2015 adskillige gange at have haft samleje med sin nu 15-årige steddatter. Overgrebene fandt sted på flere adresser i Vendsyssel. Derudover var han tiltalt for andre seksuelle overgreb mod pigen i samme periode. Retten fandt ham skyldig i forholdende og idømte ham syv års fængsel. Han har desuden fået forbud mod at tage ophold i boliger, hvor der er børn under 18 år. Han skal også betale 100.000 i godtgørelse til pigen. Den 51-årige ankede dommen på stedet og skal nu sidde varetægtsfængslet indtil der falder en endelig afgørelse i sagen.